ᒐᒃ ᒋ ‍ ᒥᓯᑲᐅᒡ ᓇᑕ ᐊᑲᒥᒡ,
ᑲᕋᓯᓐ ᑲ ‍ ᐃᓯᓂᐧᑲᑕᔨᒡ ᐊᔅᒋᔪᐤ᙮
ᒋᓴᔅ ᒪᒃ ᑲ ‍ ᑭᐸᑦ ᑎᐛᒡ ᒋ ᐸᒋ ‍ ᓂᒋᔅᑲᑯᐤ ᓇᐸᐛ ᒥᒋ ‍ ᐊᒐᒂ ᐊ ‍ ᐱᒋᔅᑲᑯᔨᒋ ᒋᐱ ᐊᔅᒋᒡ ᐊ ‍ ᐅᑐᑕᔨᒋ᙮
ᐊᑯᑕ ᐊᓐᑕ ᒋᐱ ᐊᔅᒋᒡ ᑲ ‍ ᐎᒋᑦ ᐅ ᓇᐸᐤ᙮
ᓇᒪ ᓴᔅ ᐅᒋ ᐃᑕᐱᐧᑲᓱᐤ ᐊᑎ ᐃᓴᒂᔭᐱᔾ ᐊ ‍ ᐊᐱᑎᓂᔨᒋ ᐊ ‍ ᒪᑯᐱᑕᑭᓄᐅᑦ᙮
ᒥᒐᑥᐤ ᒋ ‍ ᒪᑯᐱᑕᑭᓄᔨᒐᓂ ᐅᑎᒋᔭ ᐃᓴᒂᔭᐱᔭ ᐊ ‍ ᐊᐱᑎᓂᔨᒋ ᑭᔭ ᐅᓯᑕ ᒋ ‍ ᒥᒪᒋᒪᐱᔅᑲᐃᑭᓄᐅᔪᐛ᙮
ᐃᔭᐱᒡ ᒪᒃ ᒋ ‍ ᐱᔅᒋᐱᑎᒻ ᐊᓂᔭ ᐃᓴᒂᔭᐱᔪᐤ ᑭᔭ ᒋ ‍ ᐱᑯᒋᑕᐤ ᐊᓂᔭ ᐃᓴᒂ ᐅᓯᑎᒡ ᑲ ‍ ᒋᑭᒧᔨᒋ᙮
ᓇᔅᒡ ᒋ ‍ ᓴᑯᐊᐤ ᐊᐛᔪᐛ ᐊ ᐎ ‍ ᒥᒪᒋᑯᓂᑯᑦ᙮
ᐊᓯᑯᒻ ᑎᐱᔅᑲᐛ ᑭᔭ ᐊᓯᑯᒻ ᒋᓯᑲᐛ ᒋ ᐱᐸᒧᑕᐤ ᐊᓐᑕ ᒋᐱ ᐊᔅᒋᒡ ᑭᔭ ᐱᔅᑯᑎᓇᒡ ᐱᓯᒄ ᐊ ‍ ᐱᐸᑕᑯᓯᑦ ᑭᔭ ᐊ ‍ ᒥᒪᑎᓱᓱᑦ ᐊᓯᓂᔭ ᐊ ‍ ᐊᐱᒋᐊᑦ᙮
ᐛᔪᐎᔅ ᒪᒃ ᒋ ‍ ᐃᑕᐤ ᒂ ᐅᒋ ‍ ᐛᐱᒪᑦ ᒋᓴᓴ᙮
ᐃᔅᐱ ᒪᒃ ᐎᔭᐱᒪᑦ ᐊᑯ ᒂ ᐊᑎ ᐸᒋ ‍ ᒋᒋᐸᑕᑦ,
ᒂ ᐊᑎ ‍ ᐅᒋᒋᐧᑯᓂᐱᔪᐅᑦ ᒋᓴᓴ ᐅᓯᑎᔨᒡ,
ᐊᑯ ᒂ ‍ ᑕᑈᑦ ᐊ ‍ ᒋᔄᐛᑦ ᐊ ‍ ᐃᔅᒋᔄᑦ,
“ᒋᓴᔅ,
ᒋᔾ ᑲ ‍ ᐅᑯᓯᑐᑕᔅᒃ ᒋᓴᒪᓂᑐᐤ ᒪᐅᒡ ᑲ ‍ ᐃᔅᐸᔨᑕᑯᓯᑦ,
ᑕᓐ ᐛ ᐃᓯᐧᑯᔨᓐ ?
ᒋᑦ ᐃᑎᓐ ᐊ ‍ ᐸᑐᐅᑦ ᒋᓴᒪᓂᑐᐤ,
ᐊᑲᐎᔾ ᓂᓇᐧᑲᑕᔨᒧᐃ !”
ᐊᔪᐅᒄ ᐅᔭ ᑲ ‍ ᐃᔅᒋᔄᑦ ᐛᔅ ᒋ ‍ ᐃᑎᑯᐤ ᒋᓴᓴ,
“ᒋᔾ ᒥᒋ ‍ ᐊᒐᐧᒄ,
ᒪᒋ ᐎᐎᔾ ᐊᓐᑕ ᐊᓐ ᓇᐸᐤ ᑲ ‍ ᐱᒋᔅᑯᐎᑦ᙮”
ᐊᑯ ᒋᓴᔅ ᒂ ‍ ᐃᑕᑦ,
“ᑕᓐ ᐊ ‍ ᐃᓯᓂᐧᑲᓱᔨᓐ ?”
ᒋ ‍ ᐃᑎᑯᐤ ᒪᒃ,
“ᑲ ‍ ᒥᒐᑎᒡ ᓂᑦ ᐃᓯᓂᐧᑲᓱᓐ,
ᐛᔅ ᓇᔅᒡ ᑕᑈ ᓂ ‍ ᒥᒐᑎᓇᓐ᙮”
ᐊᑯ ᓇᔅᒡ ᑲ ᐎ ‍ ᐊᔨᐧᑭᒥᐊᑦ ᒋᓴᓴ ᒐ ᐊᑲ ᒋ ᐃᑎᓴᐛᑦ ᐊᓂᔭ ᒥᒋ ‍ ᐊᒐᒂ ᐊᓐᑕ ᐎᐎᑎᒥᒡ ᐊᓂᔭ ᐊᔅᒋᔪᐤ᙮
ᒥᒋᒪ ᒪᒃ ᐊᓐᑕ ᒋ ‍ ᑕᐅᒡ ᑯᐧᑯᓯᒡ,
ᐊ ‍ ᒥᒋᓱᒡ ᐊᓐᑕ ᐊᓂᔭ ᐱᔅᑯᑎᓇᔪᐤ᙮
ᐊᓐᒡ ᒪᒃ ᒥᒋ ‍ ᐊᒐᐧᑯᒡ ᒋ ‍ ᐊᔨᐧᑭᒥᐊᐅᒡ ᒋᓴᓴ ᐊ ‍ ᐃᑕᒡ,
“ᐊᓐᑕ ᐸᒋ ‍ ᐃᑎᓴᐅᓇᓐ ᐊᓐᒡ ᑯᐧᑯᓯᒡ ᐊ ‍ ᑕᒡ ᒐᒋ ᐱᒋᔅᑯᐅᒋᒡ᙮”
ᐊᐅᑯᓐ ᒪᒃ ᒂ ‍ ᐃᑐᑐᐛᑦ ᒋᓴᔅ ᐊᓂᔭ ᑲ ‍ ᐃᔅᒋᔄᔨᒋ᙮
ᐊᓐᒡ ᒪᒃ ᒥᒋ ‍ ᐊᒐᐧᑯᒡ,
ᐃᔅᐱ ᑲ ‍ ᐎᐎᔅᑯᐛᒡ ᐊᓂᔭ ᓇᐸᐛ,
ᐊᑯ ᐊᓂᔭ ᑯᐧᑯᓴ ᑲ ‍ ᐊᓱᐱᒋᔅᑯᐛᒡ᙮
ᐊᑯ ᐊᓐᒡ ᑯᐧᑯᓯᒡ ᑲ ‍ ᔭᒥᑕᐅᒋᐸᔨᑐᒡ ᐊᓐᑕ ᐃᔅ ᓴᑲᐃᑭᓂᒡ,
ᑲ ‍ ᓂᔅᑕᐸᐛᒡ᙮
ᓴᓯᑲᓐ ᒪᒃ ᓂᔄᐤ ᒐᓯᐱᔪᐤ ᒋ ‍ ᑕᑎᓯᒐᓂᒋ ᐅᒡ ᑯᐧᑯᓯᒡ᙮
ᐊᓐᒡ ᒪᒃ ᓇᐸᐅᒡ ᑲ ‍ ᑭᓄᐛᔨᒪᒡ ᐅᔭ ᑯᐧᑯᓴ ᒋ ‍ ᒋᑎᓯᒧᒡ ᒂ ‍ ᐛᐎᑕᒡ ᐊᓐᑕ ᐅᑕᓇᒡ ᑭᔭ ᓂᑕᐅᒋᑕᑭᓐ ᐊᔅᒋᒡ ᐅᔭ ᑲ ‍ ᐃᔅᐱᔨᒡ᙮
ᒋ ‍ ᐃᔅᐸᔨᑐᐅᒡ ᒪᒃ ᐊᐛᓐᒋ ᐊᓐᑕ ᐊ ᐎ ‍ ᐛᐸᑕᒡ ᑕᓐ ᑲ ‍ ᐃᔅᐱᔨᒡ᙮
ᐃᔅᐱ ᐛᑎᑕᒡ ᒋᓴᓴ ᒋ ‍ ᐛᐱᒪᐅᒡ ᐊᓂᔭ ᓇᐸᐛ ᒥᒐᑦ ᒥᒋ ‍ ᐊᒐᒂ ᑲᒋ ‍ ᐱᒋᔅᑲᑯᔨᒋ ᐊ ‍ ᐊᐱᔨᒋ ᐊᓐᑕ ᐊᒋ ‍ ᐛᑕᔅᐱᓱᐎᒂᓂ ᑭᔭ ᐊ ‍ ᒋᔭᒪᔨᑕᑯᓯᔨᒋ᙮
ᒋ ‍ ᑯᔅᑕᒍᐅᒡ ᒪᒃ ᐃᔅᐱ ᐎᔭᐱᒪᒡ ᐅᔭ ᓇᐸᐛ᙮
ᒋ ‍ ᑎᐸᒋᒧᐅᒡ ᐊᓐᒡ ᑲ ‍ ᐛᐸᑕᒡ ᑕᓐ ᑲ ‍ ᐃᔅᐱᔨᒡ ᐊᓂᔭ ᓇᐸᐛ ᒥᒋ ‍ ᐊᒐᒂ ᑲᒋ ‍ ᐱᒋᔅᑲᑯᔨᒋ,
ᑭᔭ ᒋ ‍ ᐎᑎᒧᒡ ᑕᓐ ᑲ ‍ ᐃᔅᐱᔨᒋ ᐊᓂᔭᔪᐛ ᑯᐧᑯᓴ᙮
ᐊᑯ ᑲ ‍ ᐊᔨᐧᑭᒥᐊᒡ ᒋᓴᓴ ᒐᒋ ᓂᑭᑎᒥᔨᒋ ᐊᓂᔭ ᐅᑦ ᐊᔅᒋᐛᐤ᙮
ᒋᓴᔅ ᒪᒃ ᐊ ᐊᑎ ‍ ᐳᓯᑦ ᐅᐤᑎᔪᐤ,
ᐊᓐ ᓇᐸᐤ ᑲᒋ ‍ ᐱᒋᔅᑲᑯᑦ ᒥᒋ ‍ ᐊᒐᒂ ᓇᔅᒡ ᒋ ᐎ ‍ ᐎᒐᐛᐤ ᒋᓴᓴ᙮
ᓇᒪ ᒪᒃ ᐅᒋ ᓇᐃᒥᑯᐤ ᒋᓴᓴ ᒐᒋ ᐎᒐᐛᑦ᙮
ᒋ ‍ ᐃᑎᑯᐤ,
“ᒪᒋ ᒋᐛ,
ᓂᑐᐛᐱᒥᒡ ᒋᐎᒐᐛᑭᓂᒡ ᑭᔭ ᒋᐛᐧᑯᒪᑭᓂᒡ,
ᒐ ‍ ᐎᑎᒧᑥᐤ ᑕᓐ ᑲ ᐃᓯ ‍ ᒥᔪᑐᑎᒪᔅᒃ ᒋᓴᒪᓂᑐᐤ,
ᑭᔭ ᑕᓐ ᑲ ᐃᓯ ‍ ᒋᔅᑎᒪᒐᔨᒥᔅᒃ᙮”
ᐊᑯ ᐊᓐ ᓇᐸᐤ ᒂ ‍ ᔅᑐᑕᑦ ᒥᓯᐛ ᑲ ‍ ᐱᐸᔨᑐᑕᑦ ᐊᓂᔭ ᐊᔅᒋᔪᐤ ᐸᐃᑯᔪᐤ ᐅᑕᓇᐛ ᑲ ‍ ᐃᓯᓂᐧᑲᑕᔨᒋ ᐊ ‍ ᐛᐎᑕᐧᒃ ᑕᓐ ᑲ ‍ ᐃᑐᑎᒪᑯᑦ ᒋᓴᓴ᙮
ᒥᓯᐛ ᒪᒃ ᐊᐛᔪᐛ ᑲ ‍ ᐸᑕᑯᑦ ᑕᓐ ᑲ ᐃᓯ ‍ ᐎᑕᐧᒃ ᒋ ‍ ᒥᔅᑲᓯᑎᒥᔪᐛ᙮